Eskom-krisis: Hoe beurtkrag goed kan wees vir jou gesin | Huisgenoot
Eskom-krisis: Hoe beurtkrag goed kan wees vir jou gesin
André de Ruyter, die nuwe uitvoerende hoof van Eskom, het 'n groot uitdaging. Foto: Gallo Images/Reuters
Raak nou maar daaraan gewoond – beurtkrag is hier om te bly. Eskom se nuwe uitvoerende hoof, André de Ruyter, het onlangs gesê uitgebreide kragonderbrekings sal minstens die volgende 18 maande voortduur terwyl die beleërde kragverskaffer sy huidige stelsel opknap en herstel.
Dis óf beurtkrag óf 'n algehele ineenstorting van die netwerk wat duisternis vir tot drie weke sal beteken en ons sukkelende ekonomie oor die afgrond sal stuur.
Ons het nie juis 'n ander keuse as om ons moue op te rol en te doen wat Suid-Afrikaners so dikwels doen nie: die lig voor in die wapad soek. En party gesinne het reeds maniere gevind om nie net by kragonderbrekings aan te pas nie, maar dit te omarm.